Fizioterapia në ujë dhe aftësia për të ecur 
Një program kërkimor në shtetin Tenesi lejon pacientët me aftësi të kufizuara të hedhin hapa të vegjël
Për njerëzit me vështirësi për të lëvizur, bota është një pistë e gjatë me pengesa. Edhe veprimet më të thjeshta mund të jenë një sfidë. Hipja në një autobus, marrja e një kutie konserve në një raft, të shkuarit në shkollë apo përdorimi i një banjoje pa u ndihmuar mund të jenë përtej mundësive të personave me probleme nga lindja apo me dëmtime të shtyllës kurrizore. Por, një program kërkimor në shtetin Tenesi tregon se edhe përmirësimet relativisht të vogla të lëvizshmërisë mund të përbëjnë një ndryshim të madh në jetën e njerëzve me aftësi të kufizuara. Tim Patterson po shkon për një shëtitje. Diçka mahnitëse, po të kihet parasysh që një tumor në shpinë shtatë vjet më parë e detyroi të përdorte karrige me rrota. Pra, vetëm fakti që qëndron në këmbë është një arritje e madhe. Zoti Patterson po merr pjesë në një studim për lëvizshmërinë, që përdor makinën e ushtrimeve për ecje, në ujë. Vendimtar është uji, thotë Sandy Stevens, e cila po drejton studimin në Universitetin e Shtetit Tenesi. Ajo thotë se terapia në ujë është ideale, sepse ka më pak mundësi për t’u lënduar nga një rënie dhe sepse uji i bën këmbët e lehta dhe jo të vështira për t’i lëvizur. Kjo është e mundur sepse ecja është pjesërisht një refleks. Edhe kur një dëmtim i shtyllës kurrizore shkëput lidhjen me trurin, këmbëve "u kujtohet" se si të hedhin një hap. Hulumtimet e deritanishme sugjerojnë se terapia në ujë mund të sigurojë përmirësime të vogla por të rëndësishme në aftësinë e të ecurit. Siç thekson studiuesja Stevens, edhe ndryshimet modeste mund të kenë një ndikim dramatik. Janë dashur dy vjet terapi intensive, por ato mundësi kanë filluar të hapen për Tim Patterson. Drejtori i laboratorit Don Morgan thotë se hapi tjetër është të studiohet përse terapia në ujë ndihmon në përmirësimin e lëvizshmërisë. Zoti Morgan thotë pavarësisht se ku mund të çojë ky hulumtim, ai të paktën i ka dhënë njerëzve me aftësi të kufizuara shpresë për të ardhmen dhe mundësi për të filluar një jetë të re, një jetë normale.